Ezequiel Ponce

Ezequiel Ponce Martínez (sündinud 29. märtsil 1997 Rosarios) on Argentina jalgpallur, kes mängib ründajana Major League Socceri (MLS) klubis Houston Dynamo.

Ta alustas klubikarjääri Argentina klubis Newell's Old Boys, mille põhimeeskonnas debüteeris ta Argentina kõrgliigas 2013. aasta oktoobris.

2015. aasta augustis sõlmis ta lepingu Itaalia kõrgliigaklubiga AS Roma. Hooajal 2015–16 mängis ta Roma noortevõistkonnas, kuid klubi põhimeeskonnas tal debüteerida ei õnnestunud. Hooajal 2016–2017 mängis ta Romast laenul Hispaania kõrgliigaklubis Granada, hooajal 2017–18 Prantsusmaa kõrgliigaklubis Lille'i ja 2018–19 Kreeka kõrgliigaklubis Ateena AEK. Kui Granadas ja Lille'is mängides lõi Ponce liigas mõlemal korral vaid kaks väravat, siis Ateena meeskonnas Kreeka kõrgliigas koguni 16 väravat.

2019. aasta juunis sõlmis Ponce lepingu Venemaa kõrgliigaklubiga Moskva Spartak. 2022. aasta jaanuaris läks ta sealt laenule Hispaania kõrgliigaklubisse Elche. 2022. aasta juunis läks ta Elchesse püsivalt üle, kuid hooajal 2022/23 jäi Elche Hispaania kõrgliigas viimaseks ja langes esiliigasse.

2023. aasta augustis naasis ta Ateena AEK-sse, kellega sõlmis nelja-aastase lepingu. Hooajal 2023/24 oli Ponce AEK parim väravalööja (15 väravat), kuid ta siirdus juba 2024. aasta juunis Houston Dynamosse. Ponce sai ühtlasi Dynamo läbi aegade kallimaks ostuks.

2017. aastal osales ta Argentina kuni 20-aastaste koondisega juunioride maailmameistrivõistlustel. 2020. aasta suveolümpiamängude jalgpalliturniiril osales ta Argentina olümpiameeskonna koosseisus.

 Viited 

 Välislingid 

Kategooria:Argentina jalgpallurid
Kategooria:Granada CF mängijad
Kategooria:Lille OSC mängijad
Kategooria:Moskva Spartaki jalgpallurid
Kategooria:Elche CF mängijad
Kategooria:Argentina Primera Divisióni mängijad
Kategooria:La Liga mängijad
Kategooria:Ligue 1 mängijad
Kategooria:Major League Socceri mängijad
Kategooria:Sündinud 1997